Când au văzut cum sunt descărcate din camioane zecile de plăci din beton, locuitorii de pe strada Dobrogei din Craiova au crezut că primăria vrea să înfiinţeze o nouă linie de tramvai. Însă şi mai mare le-a fost bucuria când au aflat că, de fapt, betonul le va servi drept şosea şi trotuar.

„Eu merg la serviciu pe drumul acesta și nu vă spun cât de mult mă înămoleam. Am stricat multe perechi de încălțăminte, dar să se facă bine până la capăt, să fie pietriș, nisip de o parte și de alta, să fie frumos”, spune o localnică.

„Circulăm mult mai bine, față de gropile care erau, ne ajută mult mai mult”, spune un șofer.

Aşa că, de două luni, muncitorii instalează de zor şoseaua din materiale reciclate, iar sute de tone de beton care altfel s-ar fi transformat în deşeuri şi-au găsit o nouă misiune la periferia Craiovei. La primăvară, promite edilul municipiului, modernizarea va continua.

„Acea stradă era cu foarte multe denivelări și am spus că e mult mai simplu să punem acele betoane, la primăvară să tragem un strat de asfalt, astfel încât să aibă o stradă betonată, care rezistă 100 de ani de acum încolo”, declară Lia Olguța Vasilescu, primarul Craiovei.

Până acum, trei kilometri de stradă au fost construiţi cu dalele de beton recuperate de la linia de tramvai. Iar cum succesul operaţiunii pare garantat, municipalitatea plănuieşte deja să aplice reţeta şi la alte străzi.